উপলক্ষ, কলকাতা মেডিক্যাল কলেজ হাসপাতালের ১৮৪তম জন্মদিবস। হাসপাতালের উন্নয়নে একগুচ্ছ পরিকল্পনার কথাও উঠে এল অনুষ্ঠানে। উন্নত ট্রমা পরিষেবা, এক ছাদের তলায় জরুরি বিভাগ, ক্যানসার ব্লক তৈরি-সহ বিভিন্ন ভাবনা প্রসঙ্গে আলোচনা হয় এ দিন। রবিবার প্রতিষ্ঠা দিবস উদ্‌যাপনের অনুষ্ঠানে উপস্থিত ছিলেন রাজ্যের স্বাস্থ্য প্রতিমন্ত্রী চন্দ্রিমা ভট্টাচার্য, স্বাস্থ্যসচিব অনিল বর্মা, স্বাস্থ্য-শিক্ষা অধিকর্তা দেবাশিস ভট্টাচার্য প্রমুখ। অস্থি, স্নায়ু এবং হৃদরোগের মতো জরুরি চিকিৎসার পরিষেবা দিতে বিভাগগুলিকে এক ছাদের তলায় আনার পাশাপাশি জরুরি বিভাগে এমআরআই, সিটি স্ক্যানের মতো শারীরিক পরীক্ষার পরিকাঠামোও রাখার কথা বলা হয়। এর ফলে রোগীকে একাধিক জায়গায় ঘুরে হেনস্থা হতে হবে না। উন্নত ট্রমা পরিষেবা পরিকল্পনা করা ছাড়াও দ্রুত ক্যানসার ব্লক তৈরি করার কথাও এ দিন বলেন স্বাস্থ্য কর্তারা। কলকাতা মেডিক্যাল কলেজ সূত্রের খবর, প্রস্তাবিত ক্যানসার ব্লকটি তৈরি করতে প্রায় ৭০ লক্ষ টাকা খরচ হবে। তবে রাজ্য সরকারের তরফে আশ্বাস দেওয়া হয়েছে, দ্রুত সেই টাকা মঞ্জুর করা হবে। চলতি বছরের ফেব্রুয়ারি মাস থেকেই সেটি তৈরির কাজ শুরু হতে চলেছে। কলকাতা মেডিক্যাল কলেজ হাসপাতালের রোগী কল্যাণ সমিতির চেয়ারম্যান চিকিৎসক নির্মল মাজি জানান, জরুরি বিভাগ, ট্রমা কেয়ার এবং ক্যানসার ব্লক তৈরি হলে অতিরিক্ত আরও প্রায় এক হাজার রোগী চিকিৎসার সুযোগ পাবেন।